b'\n_START_ARTICLE_\nDampskip\n_START_PARAGRAPH_\nDampskip (eller ogs\xc3\xa5 dampb\xc3\xa5t) var opprinnelig en betegnelse p\xc3\xa5 skip med kullfyrt dampmaskin som etter hvert overtok etter seilskipene.\n_START_SECTION_\nHistorie\n_START_PARAGRAPH_\nVerdens f\xc3\xb8rste dampskip, \xc2\xabClermont\xc2\xbb, ble satt i drift i 1807. Det var tegnet av ingeni\xc3\xb8ren og oppfinneren Robert Fulton og ble sj\xc3\xb8satt p\xc3\xa5 Hudson-elva n\xc3\xa6r New York. I 1819 var DS \xc2\xabSavannah\xc2\xbb fra USA, det f\xc3\xb8rste dampskipet som krysset Atlanterhavet, innom Arendal som siste europeiske havn p\xc3\xa5 hjemreisen etter \xc3\xa5 ha bes\xc3\xb8kt Stockholm og St. Petersburg. Dette var f\xc3\xb8rste gang man s\xc3\xa5 en dampb\xc3\xa5t i Norge. Norges f\xc3\xb8rste dampskip var DS \xc2\xabConstitutionen\xc2\xbb og DS \xc2\xabPrinds Carl\xc2\xbb, hjuldampere som ble satt i trafikk i 1826. Den norske marinens f\xc3\xb8rste dampskip, var hjuldampskipet \xc2\xabNordcap\xc2\xbb som ble levert i 1840._NEWLINE_Det f\xc3\xb8rste dampskipet i st\xc3\xa5l var \xc2\xabAaron Manby\xc2\xbb, bygget i 1821 i England._NEWLINE_DS \xc2\xabRoyal William\xc2\xbb ble i 1833 det f\xc3\xb8rste dampskipet som krysset Atlanterhavet utelukkende ved hjelp av dampkraft. De f\xc3\xb8rste propelldrevne dampskip, skruedampere, ble bygd og satt i drift i \xc3\xa5rene fra 1836 til 1839. Det f\xc3\xb8rste krysset Atlanterhavet i 1845. _NEWLINE_Fra 1860 ble alle dampskip bygd i st\xc3\xa5l. Utviklingen gikk mot stadig st\xc3\xb8rre skip, og RMS \xc2\xabMauretania\xc2\xbb som ble sj\xc3\xb8satt i 1907 var p\xc3\xa5 45\xc2\xa0000 tonn. I 1911 kom s\xc3\xa5 RMS \xc2\xabOlympic\xc2\xbb\xc2\xbb og RMS \xc2\xabTitanic\xc2\xbb p\xc3\xa5 60\xc2\xa0000 tonn._NEWLINE_I enkelte sammenhenger var dampmaskiner spesielt funksjonelle, og ble foretrukket langt opp i tid. Dampmaskiner lager lite st\xc3\xb8y, og hvalfangerne \xc3\xb8nsket stilleg\xc3\xa5ende fangstb\xc3\xa5ter. Derfor ble hvalb\xc3\xa5ter bygd med dampmaskin helt til 1950-\xc3\xa5rene. Den bevarte hvalb\xc3\xa5ten Southern Actor ble bygd med dampmaskin i 1950.   _NEWLINE_Fortsatt drives enkelte skip med damp, men da ved hjelp av dampturbin. Disse betegnes vanligvis ikke som dampb\xc3\xa5ter, men som turbinskip.\n_START_SECTION_\nDampskip i Norge\n_START_PARAGRAPH_\nDS \xc2\xabConstitutionen\xc2\xbb var det f\xc3\xb8rste dampskipet som kom til Norge. Det skjedde i 1826, og med opphevelsen av den 200 \xc3\xa5r gamle Navigasjonsakten i 1849, ble dampskipene stadig mer utbredt. Fram til 1880 ble norsk handelsdrift femdoblet. De nye b\xc3\xa5tene satte for \xc3\xb8vrig fart i norsk emigrasjon til USA. _NEWLINE_Det f\xc3\xb8rste dampskipet som ble bygget i Norge, var \xc2\xabKong Ring\xc2\xbb. Den ble bygget p\xc3\xa5 \xc3\x98ya i H\xc3\xb8nefoss og sj\xc3\xb8satt p\xc3\xa5 Begnaelva, like oppunder H\xc3\xb8nefossen den 9. juli i 1837. Det var meningen at b\xc3\xa5ten skulle settes inn i trafikk p\xc3\xa5 elva mellom H\xc3\xb8nefoss og Tyrifjorden, men den viste seg snart \xc3\xa5 v\xc3\xa6re for svak for oppgaven, og ble derfor erstattet av en ny og st\xc3\xb8rre b\xc3\xa5t._NEWLINE_Det mest kjente dampskipet i Norge i dag er trolig DS \xc2\xabSkibladner\xc2\xbb som fremdeles er i drift p\xc3\xa5 Mj\xc3\xb8sa. Skipet ble bygget ved Motala verft i Sverige i perioden 1854\xe2\x80\x931856._NEWLINE_I Haldenkanalen i \xc3\x98stfold og Akershus har en rekke dampb\xc3\xa5ter tilhold. Blant disse b\xc3\xa5tene finner man DS \xc2\xabEngebret Soot\xc2\xbb, DS \xc2\xabAra\xc2\xbb og DS \xc2\xabHans\xc2\xbb. I juni 2009 kom skipet DS \xc2\xabTuristen\xc2\xbb tilbake til vassdraget etter en omfattende restaurering.'